Αθανάσιος Καμπαφλής

Ο Αθανάσιος Ε. Καμπαφλής (Δεσφίνα 1915-Βύρωνας, 10 Φεβρουαρίου 1993) ήταν Έλληνας πολυσύνθετος αθλητής, πρωταθλητής της ελληνορωμαϊκής πάλης.

Βιογραφία
Έλαβε μέρος στην Ολυμπιάδα του 1948 που διεξήχθη στο Λονδίνο στην κατηγορία των 87 κιλών και πραγματοποίησε αξιόλογη εμφάνιση, όταν έφτασε στο δεύτερο γύρο έχοντας αντιμετωπίσει τον Ιταλό Σιλβέστρι και το Βέλγο Ιστάζ, από τον οποίο έχασε στα σημεία, όντας ήδη τραυματισμένος απ' τον προηγούμενο αγώνα του. Τελικά τερμάτισε 9ος επί 14 αθλητών. Υπήρξε επίσης βαλκανιονίκης στην πάλη και το στίβο (ήταν παλαιστής κατηγορίας βαρέων και παράλληλα σφυροβόλος του Εθνικού Αθηνών), αλλά και ποδοσφαιριστής, καθώς αγωνίσθηκε τη δεκαετία του '40 σαν επιθετικός στον Παναμφισσαϊκό. Υπηρέτησε ως καθηγητής αυτοάμυνας σε Σχολές των Σωμάτων Ασφαλείας και του Στρατού, ενώ εξέδωσε εκπαιδευτικά πονήματα, με περισσότερο γνωστά τα βιβλία "Μαθήματα Ελληνορωμαϊκής Πάλης" (1951) και "Μαθήματα Ζίου Ζίτσου Καράτε" (1962). Τις δεκαετίες του '70 και '80 εμφανίστηκε σε πολλές εκπομπές της ελληνικής τηλεόρασης, είτε σαν εκπαιδευτής είτε σαν ερμηνευτής δημοτικών τραγουδιών, με τα οποία επίσης ασχολήθηκε.

Ένα χρόνο μετά το θάνατό του, ο δήμος της γενέτειράς του ύστερα από απόφαση της Γ.Γ. Αθλητισμού καθιέρωσε εις μνήμη του ετήσιους αγώνες, με την ονομασία "Καμπάφλεια". Σε πλατεία της Δεσφίνας υπάρχει η προτομή του. Η κόρη του Παναγιώτα Καμπαφλή (γεν. 1949) διετέλεσε δήμαρχος Δεσφίνας.

Επιτεύγματα - διακρίσεις
38 Πανελλήνια Ερασιτεχνικά Πρωταθλήματα κλασσικού αθλητισμού (21 Ελληνορωμαϊκής Πάλης, 9 Σφυροβολίας, 7 Λιθοβολίας, 1 στα 10.000 βάδην)
Χάλκινο μετάλλιο στο Παγκόσμιο Πρωτάθλημα της Πράγας (1948)
Χρυσό μετάλλιο στο Παγκόσμιο Πρωτάθλημα Κατς της Λιβύης (1963)
1967: Ανακηρύσσεται ένας από τους κορυφαίους παλαιστές της Ευρώπης, μετά από δημοψήφισμα γαλλικών και αυστριακών εφημερίδων.

Πηγές
Αθλητική Ηχώ 11ης Μαρτίου 1969
Αθλητική Ηχώ 26ης Ιουνίου 1971
Επιστολή κόρης Αθ. Καμπαφλή
Ελληνική Ομοσπονδία Φιλάθλων πάλης
Παρουσίαση βιβλίου του Αθανάσιου Καμπαφλή
Ο Αθανάσιος Καμπαφλής ερμηνεύει το τραγούδι "Φεγγαράκι"
Ο Καμπαφλής στους Ολυμπιακούς Αγώνες του Λονδίνου-1948
Ασημάκης Παναγιώτης "Η ζωή μου και το κατς", Αθήνα 1987, σελ. 23.
Αρχείο εφημερίδας "ΦΩΚΙΣ"
Τα ωραιότερα τσάμικα
Καμπαφλής Αθανάσιος Δίσκος "Ελληνική Λεβεντιά"
Ιστοσελίδα του Εθνικού Γ.Σ.

Παραπομπές

Έλληνες αθλητές της ελληνορωμαϊκής πάλης
Έλληνες παλαιστές στους Θερινούς Ολυμπιακούς Αγώνες
Έλληνες Βαλκανιονίκες
Έλληνες άνδρες τραγουδιστές
Έλληνες αθλητές της σφυροβολίας
Έλληνες ποδοσφαιριστές
Αθλητές στίβου Εθνικού ΓΣ
Έλληνες αθλητές της λιθοβολίας
Έλληνες αθλητές του βάδην
Αθλητές στους Θερινούς Ολυμπιακούς Αγώνες 1948
Αθλητές του στίβου στους Μεσογειακούς Αγώνες 1951
Κάτοχοι μεταλλίων του Πανελλήνιου Πρωταθλήματος Στίβου